**บทที่ 2**

**การพัฒนาห้องสมุดมีชีวิต**

**2.1 ความเป็นมาของห้องสมุดมีชีวิต**

คำว่า “ห้องสมุดมีชีวิต” นี้ปรากฏขึ้นในเมืองไทยโดยผู้นำประเทศคืออดีตนายกรัฐมนตรี   
พ.ต.ท.ดร.ทักษิณ ชินวัตร เป็นผู้กล่าวคำนี้ขึ้นในการสัมมนาทางวิชาการเรื่อง “มิติใหม่ของการปฏิรูปอุดมศึกษาไทย : หัวใจแห่งการพัฒนาชาติ” จัดโดยประธานสภาคณาจารย์มหาวิทยาลัยทั่วประเทศ (ปอมท.) ร่วมกับมหาวิทยาลัยนเรศวร เมื่อวันที่ 10 สิงหาคม 2544 ที่จังหวัดพิษณุโลก (สัมพันธ์ พลันสังเกตุ 2546 : 16) และท่านอดีตนายกรัฐมนตรีได้กล่าวถึงเรื่องห้องสมุดมีชีวิตอีกในการปาฐกถาเรื่อง “โรงเรียนในฝัน 1 โรงเรียน 1 อำเภอ” จัดโดยกระทรวงศึกษาธิการ เมื่อวันศุกร์ที่ 1 สิงหาคม 2546 ที่ ศูนย์ประชุมแห่งชาติสิริกิติ์ (ปัญญาสุขแสน : 2546) ผู้ที่เกี่ยวข้องได้รับสนองนโยบายดังกล่าว จึงได้มีการตั้งคณะกรรมการพัฒนาห้องสมุดในทัศนะใหม่ตามแนวนโยบายนายกรัฐมนตรี โดยมีรัฐมนตรีว่าการทบวงมหาวิทยาลัยเป็นประธานกรรมการ ปลัดทบวง มหาวิทยาลัยเป็นรองประธานคณะกรรมการ มีนักวิชาการด้านบรรณารักษศาสตร์และสารนิเทศศาสตร์ คือ ศาสตราจารย์ ดร.ฉวีลักษณ์ บุณยะกาญจน และ รองศาสตราจารย์ ดร.ยุพิน เตชะมณี เป็นกรรมการร่วมกับผู้รับผิดชอบและผู้ทรงคุณวุฒิอีก 7 ท่าน รองศาสตราจารย์ ดร.ยุพิน เตชะมณี ได้จัดทำโครงการพัฒนาห้องสมุดตามพระราชบัญญัติการศึกษาแห่งชาติ พ.ศ. 2542 ต่อคณะกรรมการดังกล่าว เพื่อเป็นแนวทางในการดำเนินงานแก่บุคลากรห้องสมุด โดยเฉพาะในห้องสมุดประชาชน (ยุพิน เตชะมณี 2544 :10)

**2.2 ความหมายของห้องสมุดมีชีวิต**

คำว่า “ห้องสมุดมีชีวิต” มาจากคำภาษาอังกฤษว่า Living Library ซึ่งคำว่า “ชีวิต” ตามพจนานุกรมฉบับราชบัณฑิตยสถาน พ.ศ.2542 (2546 : 366) ให้ความหมายไว้ว่า “ความป็นอยู่” ซึ่งคำนี้หากมองในเชิงการตีความอาจหมายถึง “ไม่ตาย” “ดำรงอยู่” และสิ่งมีชีวิตย่อม “ต้องมีการเจริญเติบโต” ในอีกแง่หนึ่งคำว่า “ชีวิต” อาจหมายถึง “ชีวิตชีวา” ซึ่งหมายถึง ความสดชื่นคึกคัก หรือ ความสดชื่นแจ่มใส (พจนานุกรมฉบับราชบัณฑิตยสถาน พ.ศ. 2542 (2546 : 366) ดังนั้น จึงอาจสรุปได้ว่าคำว่า “ห้องสมุดมีชีวิต” หมายถึงห้องสมุดที่มีการพัฒนาก้าวหน้า หรือเติบโตต่อไปอย่างไม่หยุดยั้งผสมผสานกับความสดชื่น แจ่มใส  
มีชีวิตชีวา เพราะตราบใดที่สิ่งนั้นยัง “มีชีวิต” สิ่งนั้นก็ย่อมจะยัง “ไม่ตาย” และ โดยนัยนี้น่าจะหมายถึงความมีชีวิตที่เป็น “นิรันดร์” หรือ “อมตะ” ด้วยเช่นกัน

น้ำทิพย์ วิภาวิน (2547: 27-38)   ได้กล่าวถึงห้องสมุดมีชีวิตโดยอุปมาเปรียบเทียบให้เห็นว่าเป็นห้องสมุดมีชีวิตชีวาสามารถเคลื่อนไหวได้ หรือไม่ได้หยุดนิ่งอยู่กับที่มีผู้มาใช้บริการตลอดเวลา มีลักษณะ ดังนี้

1. ห้องสมุดมีชีวิต หมายถึง การบริการทรัพยากรสารสนเทศที่รูปแบบใหม่ทันสมัยอย่างหลากหลาย มีคุณค่าต่อผู้ใช้บริการ รวมทั้งมีองค์กรอำนวยประโยชน์ให้แก่ผู้ใช้บริการมากที่สุด และให้ผู้ใช้เกิดความพึงพอใจและกลับมาใช้บริการอีก

2. ห้องสมุดมีชีวิต หมายถึง ห้องสมุดที่ดำเนินงานและให้บริการตลอด 24 ชั่วโมง เสมือนห้องสมุดยังไม่ตาย ให้บริการกับสมาชิกตลอดเวลา โดยใช้ระบบเทคโนโลยีเข้ามาช่วย ระบบสามารถโต้ตอบกับผู้ใช้บริการได้ ยืมทรัพยากรสารสนเทศได้ สืบค้นและเรียกใช้ข้อมูลได้อย่างมีประสิทธิภาพทั้งระบบออนไลน์และออฟไลน์ ในรูปของข้อความ ภาพ เสียง และสื่อประสม (มัลติมีเดีย)

3. ห้องสมุดมีชีวิต หมายถึง การให้บริการหนังสือ วารสาร หนังสือพิมพ์ โดยทำให้ ตัวหนังสือมีชีวิต เป็นเสียง เป็นภาพ ผสมผสานให้ลงตัว อาคารสถานที่ดูสดใส มีบรรยากาศ ที่เอื้อต่อความมีชีวิต ผู้รับบริการมีความพึงพอใจได้รับประโยชน์จากงานบริการต่างๆ ได้รับทั้งอาหารสมองและอาหารใจ ทำให้มีชีวิตที่สมบูรณ์แบบ

           4. ห้องสมุดมีชีวิต หมายถึง การนำการเรียนรู้ ภูมิปัญญาท้องถิ่น มาสัมพันธ์กับชุมชน โดยการจัดการเรียนรู้ พัฒนาวิถีชีวิต และสภาพแวดล้อมในชุมชนให้สัมพันธ์กับการเรียนรู้ และวิถีชีวิตของคนด้วยเทคโนโลยี

           ดังนั้นจึงสรุปได้ว่า ห้องสมุดมีชีวิตเเป็นห้องสมุดที่มีการเคลื่อนไหวตลอดเวลา เกิดการตื่นตัว สร้างบรรยากาศที่เอื้อต่อการเรียนรู้ และออกแบบปรับโฉมให้น่าสนใจ ใส่สีสันให้ทันสมัย มีมุมหลากหลายตามความสนใจของแต่ละบุคคล มีทรัพยากรสารสนเทศเพียงพอ มีมาตรฐานการให้บริการ มีเทคโนโลยีที่ทันสมัย   
มีกิจกรรมส่งเสริมการอ่านที่หลากหลาย และมีกิจกรรมเชิงรุกเข้าไปยังชุมชนหรือกลุ่มเป้าหมายต่างๆ

**2.3 ลักษณะของห้องสมุดมีชีวิต**

คำว่า “ห้องสมุดมีชีวิต” ได้สร้างความตื่นตัวให้แก่วงการวิชาชีพบรรณารักษศาสตร์ และสารนิเทศศาสตร์ของประเทศไทยอย่างกว้างขวาง นักวิชาการสาขาบรรณารักษ์ศาสตร์และสารนิเทศศาสตร์ได้พยายามตีความคำว่า “ห้องสมุดมีชีวิต” เพื่อให้เห็นเป็นรูปธรรมพอสรุปได้ว่า ลักษณะของห้องสมุดมีชีวิตมีดังต่อไปนี้

1. ตั้งอยู่ในแหล่งชุมชน หรืออาจจัดเป็นห้องสมุดเคลื่อนที่

2. เป็นศูนย์รวมแหล่งความรู้ทุกรูปแบบ

3. เป็นศูนย์รวมของการจัดกิจกรรมของชุมชน

4. มีเทคโนโลยีสารสนเทศที่ทันสมัย

5. มีการให้บริการแบบออนไลน์

6. สามารถเข้าถึงข้อมูลหรือเปิดบริการตลอดเวลา

7. มีบริการสำรับทุกเพศ ทุกวัย โดยเฉพาะเด็กและเยาวชน

8. ผู้ใช้มีความพึงพอใจในการใช้บริการและใช้บริการอย่างมีความสุข

9. บุคลากรมีจิตสำนึกในการให้บริการและมีความรู้ทางเทคโนโลยีสารสนเทศ

**2.4 การพัฒนาห้องสมุดประชาชนให้เป็นห้องสมุดมีชีวิต**

น้ำทิพย์ วิภาวิน (2548 : 132 – 133) ได้กล่าวว่าการพัฒนาห้องสมุดให้เป็นห้องสมุดมีชีวิตมีแนวทางที่สำคัญ ดังนี้

1.การจัดซื้อหนังสือ วารสารที่ทันสมัย มีใหม่อยู่เสมอ มีสื่อหลากหลายและเพียงพอ

2.การจัดซื้อฐานข้อมูลออนไลน์ วารสาร และหนังสืออิเล็กทรอนิกส์ในแต่ละสาขา

ไว้ให้บริการ

3.การจัดซื้อเครื่องคอมพิวเตอร์ และอุปกรณ์ที่เกี่ยวข้อง ระบบเครือข่ายภายในซอฟต์แวร์ จัดการฐานข้อมูล และอินเทอร์เน็ต

4. การสนับสนุนการจัดกิจกรรมส่งเสริมการอ่าน และการเรียนรู้อย่างต่อเนื่อง

5. การจัดตกแต่งสถานที่ บรรยากาศภายในแหล่งเรียนรู้ให้ดึงดูดความสนใจสถานที่ใกล้ชุมชน

6. มีเป้าหมาย/แผนงาน และแนวปฏิบัติในการดำเนินงานที่ชัดเจน

7. มีการจัดการฐานข้อมูลทรัพยากรห้องสมุดและมีการใช้เทคโนโลยีสารสนเทศใน

งานห้องสมุด

8.การบริการภายในห้องสมุดสะดวก รวดเร็วหลากหลาย เช่น บริการยืมคืน ช่วยค้นคว้า ห้องอ่านหนังสือ

9. มีการบริการภายนอกห้องสมุด เช่น การบริการสารสนเทศผ่านอินเทอร์เน็ตรวดเร็ว

ทันสมัยได้ข้อมูล

10. มีการจัดกิจกรรมส่งเสริมการอ่าน และการเรียนรู้ เช่น นิทรรศการ กิจกรรมการสร้างเสริมจินตนาการ เวทีการเสวนา และการเรียนรู้ร่วมกับชุมชน การพบปะของกลุ่มชุมชนนักปฏิบัติเพื่อจัดการความรู้

11. มีการจัดกิจกรรมปลูกฝังนิสัยรักการอ่าน เผยแพร่การใช้ห้องสมุด และแหล่งการเรียนรู้ในโรงเรียน ครอบครัว และชุมชน

12. มีเอกสาร แผ่นพับ ข่าวสาร วารสาร หนังสือพิมพ์ โทรทัศน์ วิทยุเพื่อเผยแพร่สื่อการเรียนรู้ทุกรูปแบบ

13. มีการเผยแพร่ข้อมูลที่เป็นประโยชน์ต่อผู้ใช้ในแต่ละสาขาผ่านอินเทอร์เน็ต

14. รณรงค์ และจัดเทศกาลส่งเสริมประสิทธิภาพการเรียนรู้ตลอดชีวิตของประชาชน

และเยาวชนอย่างจริงจัง